Kibar 40: A Moiiz wẽe pĩiga
MAANA yʋʋm 39 tɩ Israɛll nebã ket n gilgd rasempʋɩɩgẽ wã. Yʋʋm kãensã fãa pʋgẽ, a Zeova gesa b yelle. A kõ-b-la maanã tɩ b rɩ. Wĩndga, a kɩtdame tɩ sawad-taok lʋɩ b taoor n yãagd-ba. La yʋngo, sawad-taokã lebgda bugum n kõt-b vẽenem. La yʋʋmã fãa pʋsẽ, b futã ka ki, b naoã ka mod me.
Israɛll nebã sẽn yi Eziptã taa yʋʋm 40 masã. B yeeba rasempʋɩɩgẽ wã n lebg n wa Kadɛs yɛsa. Yaa be la b sẽn da kɩt tɩ rap 12 wã yi n tɩ ges Kanaã tẽngã sẽn na maan yʋʋm 40 masã wã. A Moiiz kẽem a Miryam kii Kadɛse. La wala d sẽn na n yã wã, yell n maan ka me.
Nebã yẽgmame, bala b ra pa tar koom n na n yũ ye. B yeela a Moiiz yaa: ‘Tõnd sã n da ki n são. Bõe yĩng tɩ fo yiis tõnd Ezipt n wa zĩ-wẽng kãngã pʋgẽ? A ka zĩig ned sẽn tõe n ko la a sel viyn ne grenadin tɩɩs la kankams ye. Koom meng ka be n na n yũ ye.’
A Moiiz ne a Aarõ kẽnga sɛk-roogẽ wã n tɩ pʋʋs a Zeova t’a yeel-b yaa: ‘Tigm-y nebã pĩ-kãngã taoore, n gom ne pĩigã bãmb nifẽ tɩ koom yi wʋsg tɩ nebã ne b rũmsã fãa paam n yũ.’
La a Moiiz tigma nebã n yeel-b yaa: ‘Tõatbã, kelg-y-yã. Yãmb datame tɩ maam ne a Aarõ kɩt tɩ koom yi pĩ-kãngã pʋgẽ n kõ yãmb bɩ?’ A Moiiz zẽka a dasaarã n wẽ pĩigã naoor a yiibu. La koom n pusg n yi wʋsg tɩ nebã ne b rũmsã na n paam n yũ.
La a Zeova sũurã puuga ne a Moiiz la ne a Aarõ. Yãmb mii sẽn yaa bũmb ning yĩng bɩ? A Moiiz ne a Aarõ yeelame tɩ yaa bãmb n na n kɩt tɩ koomã yi pĩigã pʋgẽ. Yaool n yaa a Zeova n kɩt tɩ koomã yi. A Moiiz ne a Aarõ sẽn pa togs sɩdã yĩnga, a Zeova yeelame t’a na n sɩbg-b lame. A yeel-b lame tɩ ka bãmb n na n tall Israɛll nebã n kẽes Kanaã tẽngã pʋgẽ ye.
Rẽ poor bilfu, Israɛll nebã yii Kadɛs. Rasem a wãn poore, b taa Hor tãngẽ wã. A Aarõ rʋʋ tãngã zug n ki be. A ra tara yʋʋm koabg la pisi la a tãabo. Israɛll nebã sũur sãamame tɩ b yãb rasem 30. A Aarõ bi-ribl a Eleazaar n lebg Israɛll maan-kʋʋdbã kãsma.
Sõdbo 20:1-13, 22-29; Tõodo 29:4; Nehemi 9:21.
Sogsgo
- Israɛll nebã sẽn da be rasempʋɩɩgẽ wã, a Zeova gesa b yell wãn-wãna?
- Israɛll nebã sẽn da wa n be Kadɛsã, b yẽgma bõe poore?
- Wãn to la a Zeova kɩt tɩ nebã la b rũmsã paam koom?
- Foto wã zugu, sẽn tik-a a yãoogã soab yaa ãnda, la bõe yĩng t’a maan woto?
- Bõe yĩng t’a Zeova sũurã puug ne a Moiiz la a Aarõ, la wãn to la a sɩbg-ba?
- Bõe n maan Hoor tãngã zugu, la ãnd n lebg Israɛll nebã maan-kʋʋdb kãsma?
Sogsg a taaba
- Karm-y Sõdb 20:1-13, 22-29 la Tõod 29:4.
A Zeova sẽn ges Israɛll nebã yell to-to rasempʋɩɩgẽ wã zãmsda tõnd bõe? (Tõo. 29:4; Mat. 6:31; Heb. 13:5; Zak 1:17)
A Moiiz ne a Aarõ sẽn pa waoog a Zeova Israɛll nebã taoorã, a Zeova maana wãna? (Sõd. 20:12; 1 Kor. 10:12; Wil. 4:11)
A Zeova sẽn sɩbg a Moiiz t’a tall manesem ningã zãmsda tõnd bõe? (Sõd. 12:3; 20:12, 27, 28; Tõo. 32:4; Heb. 12:7-11)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn